Document ID: 31993R1987

Nõukogu määrus (EMÜ) nr 1987/93,
19. juuli 1993,
millega muudetakse määrust (EMÜ) nr 1784/77 humala sertifitseerimise kohta
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut,
võttes arvesse nõukogu 26. juuli 1971. aasta määrust (EMÜ) nr 1696/71 humalaturu ühise korralduse kohta, [1] eriti selle artikli 2 lõiget 4,
võttes arvesse komisjoni ettepanekut
ning arvestades, et:
määruses (EMÜ) nr 1784/77 [2] täpsustatakse ette sertifitseerimise läbiviimise etapp ja sätestatakse tingimused, mille alusel võib humalatooteid täiendavalt töödelda;
isomeeritud humalapulbrid ja suur hulk uusi isomeeritud tooteid, mida kasutatakse vahetult enne või pärast kääritamist ja mis oma keemiliselt koostiselt jäävad isomeeritud humalapulbrite ja isomeeritud humalaekstraktide vahele, on omandanud teatava tähtsuse; selliste toodete sertifitseerimine on ebaselge ning seetõttu on neid raske turustada; sarnaselt isomeeritud humalaekstraktidele on ka kõnealused tooted kaotanud nende valmistamisel kasutatud sortide omadused ning seetõttu on nende päritolu identifitseerimine võimatu isegi keeruliste laboriseadmetega; need tooted tuleks lisada määruses (EMÜ) nr 1784/77 sätestatud erandite loetellu;
endises Saksa Demokraatlikus Vabariigis on humalat pärast koristamist traditsiooniliselt töödeldud teisiti kui ühenduse teistes osades, nimelt ei võimalda olemasolevad seadmed kahte etappi eraldi teostada ja seetõttu toimub paljudes humalakasvatusega tegelevates ettevõtetes humalate puhastamine ja esialgne kuivatamine samal ajal kui jahvatamine ja graanuliteks pressimine; selline kord ei ole siiski kooskõlas ühenduse õigusaktidega, milles sätestatakse, et sertifitseerimine peab toimuma enne töötlemist; selleks et võimaldada tootjatel hajutada uusi investeeringuid sobiva ajavahemiku peale, tuleks komisjoni 26. juuli 1991. aasta määruses (EMÜ) nr 2239/91 (humalasektoris pärast Saksamaa ühinemist kohaldatavate ajutiste meetmete kohta) [3] sätestatud ning 31. detsembril 1992 lõppenud üleminekuaja asemel näha ette pikem üleminekuaeg,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 1784/77 muudetakse järgmiselt.
1) Artikli 1:
a) lõige 1 asendatakse järgmisega:
"1. Käesolevat määrust kohaldatakse määruse (EMÜ) nr 1696/71 artiklis 1 osutatud toodete suhtes, kui need on koristatud ühenduses või valmistatud toodetest, mis on koristatud ühenduses või sisse veetud kolmandatest riikidest kõnealuse määruse artiklis 5 sätestatud korras, välja arvatud:
a) õlletehase maal koristatud ning tehase poolt töötlemata või töödeldud kujul kasutatud humala suhtes;
b) isomeeritud humalaekstrakti suhtes;
c) isomeeritud humalapulbri suhtes;
d) määruse (EMÜ) nr 1696/71 artiklis 19 osutatud korras koostatavasse loetellu kuuluvate isomeeritud toodete suhtes;
e) humalast saadud ja õlletehase nimel lepingu alusel töödeldud toodete suhtes eeldusel, et kõnealuseid tooteid kasutab õlletehas ise;
f) väikepakendites humala ja sellest saadud toodete suhtes, mis müüakse üksikisikutele omaks tarbeks.
Punktides a-f nimetatud toodete suhtes kehtestatakse kontrollimenetlus."
b) lõikele 3 lisatakse järgmine lõik:
"Ilma, et see piiraks eespool kehtestatud tähtaegade kohaldamist, võib endise Saksa Demokraatliku Vabariigi territooriumil kasvatatud ja kuni 31. detsembrini 1995 käesoleva määruse lisas osutatud põllumajandusettevõtetes pakendatud ja töödeldud humala puhul sertifitseerimine toimuda pärast humala graanuliteks töötlemist, kuid enne edasist töötlemist, tingimusel et tagatakse komisjoni määruse (EMÜ) nr 890/78 lisas osutatud turustamise miinimumnõuete järgimine. Eespool nimetatud põllumajandusettevõtetes töödeldud humalagraanulite sertifitseerimine toimub endise Saksa Demokraatliku Vabariigi territooriumil asuvates sertifitseerimiskeskustes."
2) Määrusele (EMÜ) nr 1784/77 lisatakse käesoleva määruse lisas esitatud lisa.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Artikli 1 lõike 1 punkti b sätteid kohaldatakse alates 1. jaanuarist 1993.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. juuli 1993

Labels: 3
18
17